เด้ง 5 เสือ สน.บางชัน สังเวยพิษบ่อน ผู้การ 4 ยังไม่โดน นั่งลุ้นระทึก
ผบช.น. เซ็นคำสั่งเด้ง 5 เสือ สน.บางชัน เข้ากรุ ศปก.บก.น.สังเวยบ่อนพนันใช้ที่โต๊ะสนุกเกอร์ ผบก.น.4 รอลุ้นโดนย้ายด้วยหรือไม่ตามแนวทางเดียวกันกับบช.ภ.1 ส่วนโรงพักท่าข้าม ดอนเมืองรอด ผกก.รายงานผลสืบสวนล่วงหน้าไม่ต่ำกว่า 2 วันจากกรณี เจ้าหน้าที่ตำรวจได้บุกเข้าจับกุมบ่อนการพนันที่ลักลอบเปิดในพื้นที่ กทม. 3 จุด พื้นที่ สน.ท่าข้าม สน.บางชัน และสน.ดอนเมือง จุดแรก เมื่อวันที่ 21 เม.ย.63 พ.ต.อ.ธีระ เถระพัฒน์ ผกก.สน.ท่าข้าม พร้อมตำรวจ สน.ท่าข้าม ร่วมกับ กก.สส.บก.น.9 เข้าจับกุมผู้ต้องหาลักลอบเล่นการพนัน รวม 20 คน ภายในบ้านเลขที่ 101/108 ใกล้ปากซอยอนามัยงามเจริญ 33 ถนนอนามัยงามเจริญ แขวงท่าข้าม เขตบางขุนเทียน กทม. พร้อมของกลาง อุปกรณ์สำหรับเล่นการพนันกำถั่ว เงินสด 1200 บาท ส่งพนักงานสอบสวน สน.ท่าข้าม ดำเนินคดีจุดที่ 2 พ.ต.อ.จิรกฤต จารุนภัทร์ ผกก.ดส.บช.น. พร้อมตำรวจ กก.ดส.บช.น. ร่วมกับ สน.บางชัน เข้าจับกุมผู้ต้องหารวม 47 คน บริเวณภายในห้องโถงโต๊ะสนุกเกอร์ ปลายซอยระหว่างรามคำแหง 148-150 แขวงและเขตสะพานสูง กทม. ของกลาง อุปกรณ์สำหรับเล่นไพ่กระดาษ เงินสด 49300 บาท ส่งพนักงานสอบสวน สน.บางชัน และจุดที่ 3 ตำรวจกองบังคับการตำรวจมหาดเล็กราชวัลลภรักษาพระองค์ 904 ร่วมกับตำรวจ บก.น.2 และสน.ดอนเมือง เข้าจับกุมผู้ลักลอบเล่นการพนันในห้องพักแบ่งให้เช่าริมถนนสรงประภา กทม. จับกุมนักพนันได้ประมาณ 20 คน พร้อมของกลาง อุปกรณ์เล่นการพนันไฮโลพร้อมลูกเต๋า เงินสด 80000 บาท นำส่งพนักงานสอบสวน สน.ดอนเมือง ดำเนินคดี โดยในจุดที่ 2-3 จับกุมเมื่อวันที่ 22 เม.ย.ที่ผ่านมา ตามที่มีการนำเสนอข่าวไปแล้วนั้นเกี่ยวกับเรื่องนี้ เมื่อเวลา 10.30 น. วันที่ 23 เม.ย.2563 ที่กองบัญชาการตำรวจนครบาล (บช.น.) พล.ต.ท.ภัคพงศ์ พงษ์เภตรา ผบช.น. เปิดเผยถึงกรณีดังกล่าวว่า การจับกุมการลักลอบเล่นการพนัน 3 จุด เป็นการปฏิบัติตามคำสั่งการของรัฐบาล สำนักงานตำรวจแห่งชาติ และนโยบายของ บช.น. ซึ่งสั่งการให้ทุกพื้นที่ตรวจสอบแหล่งมั่วสุม ที่อาจจะก่อให้เกิดการแพร่ระบาดของเชื้อไวรัสโควิด-19 กรณีจับกุมดังกล่าว ผกก.สน.ท่าข้าม และผกก.สน.ดอนเมือง ทั้ง 2 พื้นที่ได้รายงานผลการสืบสวนให้ตนทราบไม่ต่ำกว่า 2 วัน ว่า น่าเชื่อว่าจะมีการลักลอบเล่นการพนันในที่พักอาศัยในพื้นที่ ตนจึงสั่งการให้ดำเนินการจับกุม ซึ่งทั้ง 2 สน.ก็จับกุมผู้ลักลอบเล่นการพนัน และกระทำผิดเรื่องเป็นแหล่งมั่วสุมในการแพร่ระบาดของโรคได้ พิจารณาแล้วจึงไม่จำเป็นต้องมีคำสั่งย้ายตำรวจในพื้นที่ เพราะไม่ได้ปล่อยปละละเลย ส่วนคนที่เกี่ยวข้อง ได้กำชับให้ขยายผลดำเนินการทางกฎหมายในทุกข้อหาที่เกี่ยวข้อง รวมถึงเรื่องการยึดอายัดทรัพย์ด้วย พล.ต.ท.ภัคพงศ์ เปิดเผยต่อไปว่า ส่วนการจับกุมที่ร้านโต๊ะสนุกเกอร์ ซึ่งเป็นการเข้าจับกุมของตำรวจ กก.ดส.บช.น. ในพื้นที่ สน.บางชัน กรณีดังกล่าวแม้มีรายงานสืบสวนว่าเป็นบ่อนพนันที่เพิ่งเปิดได้เพียง 2 วัน แต่เพราะสถานที่ตั้งเป็นร้านโต๊ะสนุกเกอร์ ซึ่งตามประกาศของกรุงเทพมหานคร ได้มีคำสั่งห้ามไม่ให้เปิดใช้บริการและปัจจุบันยังไม่มีการยกเลิกคำสั่งดังกล่าว อีกทั้ง เป็นการสืบสวนพบข้อมูลเองของ บช.น. แตกต่างจากการจับกุมใน 2 พื้นที่แรก จึงเห็นควรมีคำสั่งย้าย 5 นายตำรวจ ประกอบด้วย ผู้กำกับการ (ผกก.) รองผู้กำกับการป้องกันและปราบปราม (รอง ผกก.ป.) รองผู้กำกับการสืบสวนสอบสวน (รอง ผกก.สส.) และสารวัตรอีก 2 นาย (สวป.สว.สส.) ให้ไปปฏิบัติหน้าที่ที่ศูนย์ปฏิบัติการกองบัญชาการตำรวจนครบาล ระหว่างที่มีการตั้งชุดคณะกรรมการตรวจสอบว่า เข้าข่ายเป็นการปล่อยปละละเลยในการปฏิบัติหน้าที่หรือไม่ส่วนกรณีดังกล่าวจำเป็นต้องสั่งย้าย ผบก.น.4 ให้เป็นไปตามแนวทางเดียวกับการดำเนินการของกองบัญชาการตำรวจภูธรภาค 1 (บช.ภ.1) หรือไม่นั้น เรื่องดังกล่าวอยู่ระหว่างการพิจารณาให้รอบด้าน ก่อนตัดสินใจว่าจะดำเนินการอย่างไรต่อไปต่อมา บช.น. ได้มีหนังสือ ที่ 0015.112/5796 ลงวันที่ 22 เม.ย.63 เรื่อง ข้าราชการตำรวจปฏิบัติราชการ ให้ข้าราชการตำรวจรายชื่อต่อไปนี้ ปฏิบัติราชการ ศปก.น. นับแต่วันที่ 23 เม.ย.63 จนกว่าคำสั่งจะเปลี่ยนแปลง1.ว่าที่ พ.ต.อ.พิชิต กอปรกิจงาม ผกก.สน.บางชัน 2.พ.ต.ท.อุปดิศย์ ราชกิจเจริญ รอง ผกก.ป.สน.บางชัน 3.พ.ต.ท.อภิชาติ อุตรมาตย์ รอง ผกก.สส.สน.บางชัน 4.พ.ต.ต.ไมตรี กิ่งสกุล สว.สส.สน.บางชัน5.ร.ต.อ.สุทธา หนูพลกัง รอง สวป.สน.บางชัน รรท.สวป.สน.บางชันพร้อมแต่งตั้งให้ พ.ต.อ.สินเลิศ สุขุม รอง ผบก.น.4 รักษาราชการแทน ผกก.สน.บางชัน พ.ต.ท.ศุภกร กันทาลักษณ์ รอง ผกก.ฝอ.บก.น.8 รักษาราชการแทน รอง ผกก.ป.สน.บางชัน พ.ต.ท.โด่งดัง โกกะพันธ์ รอง ผกก.(สอบสวน) สน.บุคคโล รักษาราชการแทน รอง ผกก.สส.สน.บางชัน พ.ต.ท.พิรัชย์ สัจจา สว.กลุ่มงานสอบสวน บก.น.4 รักษาราชการแทน สว.สส.สน.บางชัน.
ผบช.น. เซ็นคำสั่งเด้ง 5 เสือ สน.บางชัน เข้ากรุ ศปก.บก.น.สังเวยบ่อนพนันใช้ที่โต๊ะสนุกเกอร์ ผบก.น.4 รอลุ้นโดนย้ายด้วยหรือไม่ตามแนวทางเดียวกันกับ บช.ภ.1 ส่วนโรงพักท่าข้าม ดอนเมืองรอด
เด้ง,เด้งตำรวจ,เด้ง 5 เสือ,เด้ง 5 เสือ สน.บางชัน,จับบ่อน,บ่อนการพนัน,พรก.ฉุกเฉิน,ข่าวทั่วไป